Hva er motivasjon? - Service og samferdsel Vg1 - NDLA
Hva er motivasjon? Motivasjon er drivkraften som får oss til å utføre bestemte handlinger og aktiviteter. Les mer om motivasjon her.
Motivasjon er på sett og vis det motsatte av motstand. Motivasjon får forbrukerne til markedsplassen. Enkelt sagt er kjøpsmotivasjon de grunnleggende drivkreftene som får oss til å kjøpe.
En professor i markedsføring har sagt at han aldri handler til full pris. Hans drivkraft er prisbevissthet. Noen mennesker er rasjonelle og gjør innkjøp først og fremst for å tilfredsstille virkelige behov. Andre har en sosial drivkraft; det viktige er å shoppe sammen med venner og familie eller å treffe andre på shopping. Atter andre handler der ekspeditøren gir god hjelp og yter service.
Innsikt i kjøpsmotivasjon hjelper oss til å forstå forbrukerens tanker slik at vi kan skille mellom ulike kunder.